### NN 52/2025 (21.3.2025.), Pravilnik o načinu i postupku prodaje pomorskog objekta, podrtine ili potonule stvari na javnoj dražbi

MINISTARSTVO MORA, PROMETA I INFRASTRUKTURE

687

Na temelju članka 171. stavka 17. te članka 840u. stavka 4. Pomorskog zakonika (»Narodne novine«, broj 181/04., 76/07., 146/08., 61/11., 56/13., 26/15. i 17/19.), ministar mora, prometa i infrastrukture donosi

PRAVILNIK

O NAČINU I POSTUPKU PRODAJE POMORSKOG OBJEKTA, PODRTINE ILI POTONULE STVARI
 NA JAVNOJ DRAŽBI

GLAVA I.
 OPĆE ODREDBE

Predmet Pravilnika

Članak 1.

Ovim se Pravilnikom propisuje način i postupak prodaje na javnoj dražbi:

1. broda ili drugog plovnog, plutajućeg ili nepomičnog odobalnog objekta (u daljnjem tekstu: pomorski objekt) na temelju članka 171. Pomorskog zakonika te

2. podrtina i potonulih stvari na temelju članka 840.a stavka 6., članka 840.n stavaka 6. i 7., članka 840.s stavaka 4., 5. i 6. te članka 840.u stavka 3. Pomorskog zakonika,

radi njihova uklanjanja, kada su nadležna tijela zakonom ovlaštena izvršiti uklanjanje po službenoj dužnosti.

Značenje pojedinih izraza i pojmova

Članak 2.

(1) Pojedini pojmovi i izrazi koji se koriste u ovom Pravilniku, imaju jednako značenje kao pojmovi i izrazi utvrđeni u članku 5. i članku 840.a Pomorskog zakonika.

(2) Postupanje po službenoj dužnosti u smislu ovoga Pravilnika označava poduzimanje svih raspoloživih mjera uklanjanja pomorskog objekta, podrtine ili potonule stvari, uključujući i njihovu prodaju na javnoj dražbi, kada je njihovo uklanjanje zakonom ovlašteno izvršiti nadležno tijelo po nalogu nadležne lučke kapetanije.

(3) Tijelo ovlašteno za uklanjanje pomorskog objekta, podrtine ili potonule stvari po nalogu nadležne lučke kapetanije (u daljnjem tekstu: ovlašteno tijelo) je:

– tijelo koje upravlja lukom na čijem području se pomorski objekt, podrtina odnosno potonula stvar nalazi

– tijelo koje upravlja kopnenim dijelom pomorskog dobra na čijem području se pomorski objekt, podrtina odnosno potonula stvar nalazi

– trgovačko društvo Plovput d.o.o. ako se pomorski objekt, podrtina odnosno potonula stvar nalazi na morskom dijelu pomorskog dobra izvan lučkog područja.

Područje primjene

Članak 3.

(1) Ovaj Pravilnik primjenjuje se na uklanjanje pomorskih objekata koji se temeljem zakona uklanjaju po službenoj dužnosti, a nalaze se u unutarnjim morskim vodama, teritorijalnom moru, epikontinentalnom ili gospodarskom pojasu Republike Hrvatske te na kopnenom dijelu pomorskog dobra Republike Hrvatske:

1. za koje su inspekcijskim nadzorom utvrđeni nedostaci koji utječu na sposobnost za plovidbu ili uporabu, a vlasnik ili druga ovlaštena osoba ne postupi po rješenju nadležne lučke kapetanije kojim se naređuje uklanjanje tih nedostataka, ili

2. za koje su inspekcijskim nadzorom utvrđeni nedostaci koji utječu na sposobnost za plovidbu ili uporabu zbog kojih predstavljaju neposrednu opasnost za luke, plovne putove, plovidbu, iskorištavanje prirodnih bogatstava mora ili okoliša te je njihovo uklanjanje potrebno radi sprječavanja, ublažavanja ili otklanjanja tih opasnosti.

(2) Pored onoga što je navedeno u stavku 1. ovoga članka, ovaj se Pravilnik primjenjuje i na obvezno uklanjanje podrtina i potonulih stvari koje se temeljem zakona uklanjaju po službenoj dužnosti, a nalaze se u unutarnjim morskim vodama, teritorijalnom moru, epikontinentalnom ili gospodarskom pojasu Republike Hrvatske te na kopnenom dijelu pomorskog dobra Republike Hrvatske:

1. za koje se utvrdi da vlasnik ili druga ovlaštena osoba nisu postupili po rješenju lučke kapetanije kojim im je naređeno obvezno uklanjanje ili nisu ispunili nalog iz rješenja lučke kapetanije onako kako glasi, osobito ako nisu uklonili podrtinu ili potonulu stvar u roku kojim im je to naređeno ili ne poštuju uvjete uklanjanja koje je utvrdila lučka kapetanija, a podrtina ili potonula stvar predstavlja opasnost u smislu odredaba Pomorskog zakonika te

2. u drugim slučajevima obveznog uklanjanja kada je nadležno tijelo zakonom ovlašteno ukloniti podrtinu ili potonulu stvar po nalogu nadležne lučke kapetanije.

Nadležna lučka kapetanija

Članak 4.

U smislu ovoga Pravilnika, lučka kapetanija nadležna za postupanje po službenoj dužnosti je lučka kapetanija na čijem se području pomorski objekt, podrtina ili potonula stvar nalazi.

GLAVA II.
 RADNJE KOJE PRETHODE UKLANJANJU
 POMORSKOG OBJEKTA

Osiguranje dokaza

Članak 5.

(1) Lučka kapetanija može, prije određivanja mjera uklanjanja pomorskog objekta po službenoj dužnosti, pokrenuti postupak osiguranja dokaza u skladu s važećim pravilima općeg upravnog postupka radi utvrđivanja procijenjene vrijednosti pomorskog objekta koji se uklanja te najmanjeg iznosa procijenjenih nužnih troškova njegova uklanjanja.

(2) Ako lučka kapetanija odluči pokrenuti postupak osiguranja dokaza iz stavka 1. ovoga članka, to će učiniti prije donošenja rješenja kojim se naređuje uklanjanje po članku 171. stavku 8. ili 9. Pomorskog zakonika.

(3) Postupak osiguranja dokaza iz stavka 1. ovoga članka provest će se u skladu s člancima 14. i 15. ovoga Pravilnika.

(4) U slučaju iz stavka 2. ovoga članka, rješenje kojim se naređuje uklanjanje po članku 171. stavku 8. ili 9. Pomorskog zakonika donijet će se tek po okončanju postupka osiguranja dokaza.

(5) Iznimno, u slučaju predviđenom člankom 171. stavkom 9. Pomorskog zakonika, ako je lučka kapetanija pokrenula postupak osiguranja dokaza u skladu sa stavkom 1. ovoga članka, lučka kapetanija može pokrenuti postupak uklanjanja pomorskog objekta i prije okončanja postupka osiguranja dokaza.

Utvrđivanje uvjeta za uklanjanje na trošak i rizik vlasnika

Članak 6.

Lučka kapetanija dužna je u upravnom postupku, u kojem odlučuje o uklanjanju pomorskog objekta po službenoj dužnosti, rješenjem iz članka 7. ovoga Pravilnika utvrditi postojanje uvjeta iz članka 171. stavka 8. odnosno stavka 9. Pomorskog zakonika.

Rješenje o uklanjanju pomorskog objekta po službenoj dužnosti

Članak 7.

(1) Ako lučka kapetanija utvrdi da su ispunjeni uvjeti iz članka 6. ovoga Pravilnika, donijet će rješenje o uklanjanju pomorskog objekta po službenoj dužnosti na trošak i rizik vlasnika.

(2) U slučaju iz stavka 1. ovoga članka, lučka kapetanija može, vodeći računa o sigurnosti i zaštiti morskog okoliša te ako ocijeni da bi to bio najučinkovitiji način koji je u razmjeru s opasnošću, donijeti rješenje o uklanjanju pomorskog objekta putem prodaje na javnoj dražbi, u skladu s odredbama ovoga Pravilnika.

(3) U slučajevima iz stavka 1. i 2. ovoga članka lučka kapetanija će u pogledu tražbine koja se tiče namirenja troškova uklanjanja pomorskog objekta, u obrazloženju rješenja o uklanjanju naglasiti kako na pomorskom objektu koji se uklanja postoji zakonsko založno pravo na temelju Pomorskog zakonika, i to:

1. u korist Republike Hrvatske, ako uklanjanje po službenoj dužnosti kao ovlašteno tijelo izvršava Plovput d.o.o. te se sredstva za uklanjanje osiguravaju iz državnog proračuna, odnosno

2. u korist ovlaštenog tijela koje obavlja uklanjanje po službenoj dužnosti po nalogu lučke kapetanije, ako sredstva za uklanjanje pomorskog objekta osigurava to tijelo.

GLAVA III.
 RADNJE KOJE PRETHODE OBVEZNOM UKLANJANJU PODRTINE ILI POTONULE STVARI

Postupak osiguranja dokaza

Članak 8.

(1) Lučka kapetanija može, prije određivanja mjera obveznog uklanjanja podrtine ili potonule stvari po službenoj dužnosti, pokrenuti postupak osiguranja dokaza u skladu s važećim pravilima općeg upravnog postupka, radi utvrđivanja procijenjene vrijednosti podrtine ili potonule stvari koja se uklanja te najmanjeg iznosa procijenjenih nužnih troškova njena uklanjanja, pri čemu se uzima u obzir priroda opasnosti kako ju je nadležna lučka kapetanija utvrdila u skladu s člankom 840.l Pomorskog zakonika.

(2) Ako lučka kapetanija odluči pokrenuti postupak osiguranja dokaza iz stavka 1. ovoga članka, to će učiniti prije donošenja rješenja kojim se naređuje obvezno uklanjanje po članku 840.n stavku 6. ili 7. odnosno članku 840.s stavku 4., 5. ili 6. Pomorskog zakonika.

(3) Postupak osiguranja dokaza iz stavka 1. ovoga članka provest će se u skladu s člancima 14. i 15. ovoga Pravilnika.

(4) U slučaju iz stavka 2. ovoga članka, rješenje kojim se naređuje obvezno uklanjanje po članku 840.n stavku 6. ili 7. odnosno članku 840.s stavku 4., 5. ili 6. Pomorskog zakonika donijet će se tek po okončanju postupka osiguranja dokaza.

(5) Iznimno, u slučaju predviđenom člankom 840.n stavkom 6. odnosno člankom 840.s stavkom 5. Pomorskog zakonika, ako je lučka kapetanija pokrenula postupak osiguranja dokaza u skladu sa stavkom 1. ovoga članka, lučka kapetanija može pokrenuti postupak uklanjanja podrtine ili potonule stvari i prije okončanja postupka osiguranja dokaza.

Utvrđivanje ispunjenja zakonskih uvjeta

Članak 9.

Lučka kapetanija dužna je u upravnom postupku u kojem odlučuje o obveznom uklanjanju podrtine ili potonule stvari po službenoj dužnosti, rješenjem iz članka 10. ovoga Pravilnika utvrditi ispunjenje uvjeta iz članka 840.n, stavak 6. ili 7. Pomorskog zakonika, odnosno iz članka 840.s stavka 4., 5. ili 6. Pomorskog zakonika.

Rješenje o obveznom uklanjanju podrtine ili potonule stvari po službenoj dužnosti

Članak 10.

(1) Ako lučka kapetanija utvrdi da su se ispunili uvjeti iz članka 9. ovoga Pravilnika, donijet će rješenje o obveznom uklanjanju podrtine ili potonule stvari po službenoj dužnosti na trošak i rizik vlasnika.

(2) U slučaju iz stavka 1. ovoga članka, lučka kapetanija može, vodeći računa o sigurnosti i zaštiti morskog okoliša te ako ocijeni da bi to bio najučinkovitiji način koji je u razmjeru s opasnošću, donijeti rješenje o obveznom uklanjanju putem prodaje podrtine ili potonule stvari na javnoj dražbi, u skladu s odredbama ovoga Pravilnika.

(3) U slučajevima iz stavka 1. i 2. ovoga članka lučka kapetanija će u pogledu tražbine koja se tiče namirenja troškova uklanjanja podrtine ili potonule stvari u obrazloženju rješenja o uklanjanju naglasiti kako na podrtini odnosno potonuloj stvari koja se uklanja postoji zakonsko založno pravo na temelju Pomorskog zakonika, i to:

3. u korist Republike Hrvatske, ako uklanjanje po službenoj dužnosti kao ovlašteno tijelo izvršava Plovput d.o.o. te se sredstva za uklanjanje osiguravaju iz državnog proračuna, odnosno

4. u korist ovlaštenog tijela koje obavlja uklanjanje po službenoj dužnosti po nalogu lučke kapetanije, ako sredstva za uklanjanje podrtine ili potonule stvari osigurava to tijelo.

GLAVA IV.
 PRODAJA NA JAVNOJ DRAŽBI

Uvodne odredbe

Članak 11.

(1) U smislu ovoga Pravilnika, predmet prodaje na javnoj dražbi su pomorski objekti, podrtine i potonule stvari koji se uklanjanju po službenoj dužnosti, u skladu s odredbama Pomorskog zakonika i ovoga Pravilnika (u daljnjem tekstu: predmet prodaje ili predmet uklanjanja).

(2) U smislu ovoga Pravilnika, predmet prodaje ili predmet uklanjanja mogu biti i dijelovi i ostaci pomorskog objekta, podrtine ili potonule stvari.

Postupak prodaje na javnoj dražbi

Članak 12.

(1) Postupak prodaje na javnoj dražbi radi uklanjanja nije upravni postupak te se provodi kao izvansudska prodaja predmeta uklanjanja.

(2) Izuzev kada je ovim Pravilnikom drukčije propisano, uvjet za prodaju na javnoj dražbi radi uklanjanja jest da je procijenjena vrijednost predmeta uklanjanja utvrđena u postupku osiguranja dokaza u skladu s člancima 13., 14. i 15. ovoga Pravilnika.

Osiguranje dokaza po službenoj dužnosti

Članak 13.

(1) Postupak osiguranja dokaza po službenoj dužnosti pokreće nadležna lučka kapetanija iz članka 4. ovoga Pravilnika, prema pravilima o općem upravnom postupku, u sklopu istog rješenja kojim je naloženo obvezno uklanjanje pomorskog objekta, podrtine ili potonule stvari putem prodaje na javnoj dražbi, osim ako osiguranje dokaza po službenoj dužnosti već nije provedeno prije donošenja toga rješenja u skladu s člankom 5., odnosno člankom 8. ovoga Pravilnika.

(2) Osiguranje dokaza iz stavka 1. ovoga članka mora se provesti najkasnije do dana održavanja usmene javne dražbe radi uklanjanja, osim ako je ovim Pravilnikom drugačije određeno.

Postupak osiguranja dokaza

Članak 14.

U postupku osiguranja dokaza utvrđuju se:

1. procijenjena vrijednost predmeta uklanjanja u visini njegove tržišne cijene, ili

2. procijenjena vrijednost ostataka predmeta uklanjanja prema tržišnoj cijeni pretežnog materijala od kojih se sastoji (sirovine), ako je došlo do njegova potpunog gubitka u smislu članka15. ovoga Pravilnika

3. procijenjena vrijednost koju predmet prodaje ima bez stvarnopravnih tereta kojima je opterećen te posebno vrijednost stvarnopravnih tereta koji prestaju prodajom na javnoj dražbi radi uklanjanja temeljem Pomorskog zakonika i ovoga Pravilnika

4. vrijednost troškova već poduzetih mjera lociranja, označavanja i uklanjanja

5. vrijednost procijenjenih troškova predviđenih budućih mjera uklanjanja prema tržišnim cijenama, imajući u vidu prirodu opasnosti kako ju je nadležna lučka kapetanija utvrdila u skladu s člankom 840.l Pomorskog zakonika

6. podatci o nazivu, sjedištu i državnoj pripadnosti, odnosno imenu, prebivalištu ili podredno boravištu i državljanstvu vlasnika predmeta prodaje koji proizlaze iz upisnika brodova, ako je predmet prodaje upisan u takav upisnik, odnosno iz druge relevantne dokumentacije iz koje se ti podatci mogu utvrditi za predmet prodaje koji nije upisan u takav upisnik, odnosno naznaku da je vlasnik nepoznat, ako se ti podatci ne mogu utvrditi

7. podatci o vrsti, imenu ili oznaci, luci upisa i državnoj pripadnosti predmeta prodaje, njegovoj bruto i neto tonaži, odnosno istisnini, nosivosti, namjeni, starosti, materijalu gradnje, vrsti i snazi pogonskih strojeva i drugih uređaja te ostale identifikacijske i tehničke podatke, ako je riječ o pomorskom objektu ili podrtini

8. podatci o vrsti, identifikacijske i tehničke podatke potrebne za opis i prepoznavanje predmeta prodaje, ako je riječ o potonuloj stvari

9. podatci važni za utvrđivanje stanja i uporabljivosti predmeta prodaje, kao što su opis fizičkog stanja predmeta prodaje, razmjera oštećenja, lokacije na kojoj se predmet prodaje nalazi za vrijeme postupka prodaje te okolnosti i razloge zbog kojih se predmet uklanja.

Potpuni gubitak predmeta uklanjanja

Članak 15.

(1) U smislu ovoga Pravilnika, smatra se da je došlo do potpunog gubitka predmeta uklanjanja:

1. ako je fizičko stanje predmeta uklanjanja takvo da se ne može popraviti i da je prestao biti stvar određene vrste, ili

2. ako troškovi potrebni za njegov popravak i/ili njegovo uklanjanje prelaze njegovu procijenjenu vrijednost u smislu članka 14. točke 1. ovoga Pravilnika.

(2) Ako se tijekom postupka osiguranja dokaza utvrdi potpuni gubitak predmeta uklanjanja u skladu sa stavkom 1. ovoga članka, tada je potrebno utvrditi procijenjenu vrijednost njegovih ostataka prema tržišnoj cijeni materijala od kojih se sastoji.

Ostale radnje koje prethode prodaji

Članak 16.

(1) Postupak prodaje na javnoj dražbi radi uklanjanja, pokreće i vodi ovlašteno tijelo iz članka 2. stavka 3. ovoga Pravilnika koje je u pojedinom slučaju te u skladu s Pomorskim zakonikom ovlašteno za uklanjanje po službenoj dužnosti, na temelju izvršnog rješenja lučke kapetanije kojim mu je naloženo uklanjanje po službenoj dužnosti putem prodaje na javnoj dražbi.

(2) Ovlašteno tijelo iz stavka 1. ovoga članka može, prije pokretanja prodaje na javnoj dražbi radi uklanjanja, zatražiti upis zabilježbe takve prodaje u upisnik brodova ako je predmet prodaje upisan u takav upisnik u Republici Hrvatskoj.

Obavijest o pokretanju postupka prodaje na javnoj dražbi

Članak 17.

(1) O pokretanju postupka prodaje na javnoj dražbi radi uklanjanja ovlašteno tijelo koje vodi taj postupak obavijestit će nadležnu lučku kapetaniju koja je donijela rješenje o uklanjanju, vlasnika predmeta uklanjanja, hipotekarne vjerovnike, druge poznate nositelje založnih prava i osobnih služnosti te nositelje prava prvokupa (u daljnjem tekstu: založni ovlaštenici), koji su upisani u upisnik brodova do dana zabilježbe prodaje na javnoj dražbi, a ako zabilježba nije učinjena, tada one založne ovlaštenike koji su upisani u upisnik brodova do dana slanja poziva na usmenu javnu dražbu radi uklanjanja.

(2) U obavijesti iz stavka 1. ovoga članka, ovlašteno tijelo koje vodi postupak prodaje na javnoj dražbi radi uklanjanja navest će kako vlasnik i založni ovlaštenici iz stavka 1. ovoga članka, imaju mogućnost sklapanja nagodbe u skladu s člankom 18. ovoga Pravilnika.

(3) Dostava obavijesti iz stavka 1. ovoga članka obavlja se javnom objavom na mrežnim stranicama Ministarstva i ovlaštenog tijela koje vodi postupak prodaje na javnoj dražbi, stavljanjem na oglasnu ploču ovlaštenog tijela, objavom u najmanje jednim dnevnim novinama u Republici Hrvatskoj, a pored toga i na drugi prikladan način ako ovlašteno tijelo tako odluči.

(4) Dostava se smatra obavljenom istekom osmoga dana od dana javne objave.

(5) Obavijest iz stavka 1. ovoga članka može biti sadržana i u oglasu o prodaji na javnoj dražbi radi uklanjanja.

Nagodba

Članak 18.

(1) Vlasnik i založni ovlaštenici iz članka 17. stavka 1. ovoga Pravilnika te založni ovlaštenici koji su svoja založna prava ili terete prijavili tijelu koje vodi postupak prodaje na javnoj dražbi u roku iz članka 21. stavka 1. točke 2. ovoga Pravilnika, mogu se u neposrednoj pogodbi s ovlaštenim tijelom u sklopu postupka prodaje na javnoj dražbi radi uklanjanja, nagoditi o izvršenju obveze uklanjanja i podmirenju troškova lociranja, označavanja i uklanjanja.

(2) Tijelo ovlašteno za sklapanje nagodbe iz stavka 1. ovoga članka je:

1. tijelo koje upravlja lukom (lučka uprava odnosno koncesionar luke posebne namjene) na čijem području se predmet uklanjanja nalazi i koje je na temelju Pomorskog zakonika i rješenja nadležne lučke kapetanije ovlašteno za uklanjanje po službenoj dužnosti te je osiguralo sredstva za uklanjanje

2. tijelo koje upravlja kopnenim dijelom pomorskog dobra na čijem području se predmet uklanjanja nalazi i koje je na temelju Pomorskog zakonika i rješenja nadležne lučke kapetanije ovlašteno za uklanjanje po službenoj dužnosti te je osiguralo sredstva za uklanjanje

3. trgovačko društvo Plovput d.o.o. ako je ovlašten za uklanjanje po službenoj dužnosti na temelju Pomorskog zakonika i rješenja nadležne lučke kapetanije te se sredstva za uklanjanje po službenoj dužnosti osiguravaju iz državnog proračuna

4. trgovačko društvo Plovput d.o.o. u odnosu na troškove lociranja i označavanja podrtine i potonule stvari kada su sredstva za ove mjere pokrivena iz državnog proračuna.

(3) Nagodba se može sklopiti tijekom cijelog postupka prodaje na javnoj dražbi radi uklanjanja, uz ispunjenje sljedećih uvjeta:

1. da se uklanjanje obavlja putem osobe koja je prema ocjeni nadležne lučke kapetanije tehnički i stručno osposobljena za taj posao

2. da se uklanjanje obavlja po uvjetima koje je odredila ili odobrila nadležna lučka kapetanija kako bi se ono provelo sigurno i učinkovito na način kojim se štiti morski okoliš i sigurnost plovidbe i

3. da se ovlaštenom tijelu koje provodi postupak prodaje na javnoj dražbi preda jamstvo za osiguranje svih tražbina Republike Hrvatske i tijela ovlaštenih za postupanje po službenoj dužnosti s osnove troškova uklanjanja pomorskog objekta po službenoj dužnosti, odnosno obveznog uklanjanja, lociranja i označavanja podrtine ili potonule stvari po službenoj dužnosti.

(4) Jamstvo iz stavka 3. točke 3. ovoga članka polaže se u gotovom novcu ili u formi bankarske garancije ili jamčevnog pisma osiguratelja, koji moraju biti raspoloživi u korist ovlaštenog tijela koje provodi postupak prodaje na javnoj dražbi radi uklanjanja i slobodno prenosivi.

(5) O vrsti jamstva i njegovoj prihvatljivosti odlučuje ovlašteno tijelo koje vodi postupak prodaje na javnoj dražbi radi uklanjanja.

(6) Jamstvo se vraća uplatitelju nakon potpunog ispunjenja nagodbe i pod uvjetima utvrđenim nagodbom.

(7) Nagodba se sklapa u formi javnobilježničkog akta.

(8) U ime tijela ovlaštenog za sklapanje nagodbe iz stavka 1. ovoga članka nagodbu potpisuje osoba ovlaštena za zastupanje toga tijela.

(9) Nagodba ima snagu ovršne isprave.

(10) Nagodbom se obustavlja postupak prodaje na javnoj dražbi radi uklanjanja, o čemu će nadležna lučka kapetanija po čijem nalogu se provodi uklanjanje donijeti rješenje odmah po primitku izvornika nagodbe sklopljene u skladu s prethodnim stavcima ovoga članka.

Prodaja putem usmene javne dražbe

Članak 19.

Predmet uklanjanja u pravilu se prodaje putem usmene javne dražbe.

Objava oglasa o prodaji na javnoj dražbi

Članak 20.

(1) Ovlašteno tijelo koje vodi postupak prodaje na javnoj dražbi objavit će oglas o prodaji pomorskog objekta, podrtine odnosno potonule stvari na javnoj dražbi radi uklanjanja (u daljnjem tekstu: oglas), pazeći pritom da od dana prve objave oglasa do dana održavanja prve javne dražbe protekne najmanje 15, a najviše 30 dana.

(2) Ovlašteno tijelo koje vodi postupak prodaje na javnoj dražbi objavit će oglas iz stavka 1. ovoga članka u »Narodnim novinama« s mogućnošću objave i u drugim sredstvima javnog priopćavanja po svom izboru, a Ministarstvo će ga objaviti na svojim javnim mrežnim stranicama.

Sadržaj oglasa o javnoj dražbi

Članak 21.

Oglas o javnoj dražbi iz članka 20. ovoga Pravilnika osobito sadrži sljedeće podatke i dražbene uvjete:

1. poziv na usmenu javnu dražbu vlasniku predmeta prodaje, svim založnim ovlaštenicima iz članka 17. stavka 1. ovoga Pravilnika ili njihovim zastupnicima

2. poziv svim ostalim založnim ovlaštenicima koji do dana objave oglasa nisu poznati ovlaštenom tijelu koje vodi postupak prodaje na javnoj dražbi da svoja založna prava ili terete na predmetu prodaje prijave ovlaštenom tijelu koje vodi postupak najkasnije 8 dana prije održavanja javne dražbe

3. vrijeme i mjesto održavanja javne dražbe

4. odredbu da se postupak javne dražbe provodi na temelju rješenja nadležne lučke kapetanije, odgovarajućih odredbi Pomorskog zakonika (članak 171., članak 840.n, odnosno članak 840.s) i ovoga Pravilnika

5. podatke o nazivu, sjedištu i državnoj pripadnosti, odnosno imenu, prebivalištu ili podredno boravištu i državljanstvu vlasnika predmeta prodaje koji proizlaze iz upisnika brodova, ako je predmet prodaje upisan u takav upisnik, odnosno iz druge relevantne dokumentacije iz koje se ti podatci mogu utvrditi za predmet prodaje koji nije upisan u takav upisnik, odnosno naznaku da je vlasnik nepoznat, ako se ti podatci ne mogu utvrditi

6. podatke o vrsti, imenu ili oznaci, luci upisa i državnoj pripadnosti predmeta prodaje, njegovoj bruto i neto tonaži, odnosno istisnini, nosivosti, namjeni, starosti, materijalu gradnje, vrsti i snazi pogonskih strojeva i drugih uređaja te ostale identifikacijske i tehničke podatke, ako je riječ o pomorskom objektu ili podrtini

7. podatke o vrsti, identifikacijske i tehničke podatke potrebne za opis i prepoznavanje predmeta prodaje, ako je riječ o potonuloj stvari

8. podatke važne za utvrđivanje stanja i uporabljivosti predmeta prodaje, kao što su opis fizičkog stanja predmeta prodaje, razmjera oštećenja, lokacije na kojoj se predmet prodaje nalazi za vrijeme postupka prodaje te okolnosti i razloge zbog kojih se predmet uklanja

9. naznaku procijenjene vrijednosti predmeta prodaje utvrđene u postupku osiguranja dokaza

10. naznaku vrijednosti već učinjenih troškova lociranja, označavanja i uklanjanja, te procijenjene vrijednosti budućih troškova uklanjanja utvrđene u postupku osiguranja dokaza

11. naznaku i vrijednost poznatih stvarnopravnih tereta koji prestaju prodajom na javnoj dražbi

12. naznaku najniže prihvatljive kupovnine za predmet prodaje javnom dražbom, u skladu s odredbama članka 25., članka 26. i članka 27. ovoga Pravilnika

13. odredbu da će se kupovnina postignuta na javnoj dražbi prema ponudi najpovoljnijeg ponuditelja uračunati u postignutu cijenu uklanjanja

14. odredbu da je uvjet sudjelovanja ponuditelja u javnoj dražbi polaganje jamstva za ozbiljnost ponude za slučaj odustajanja ponuditelja od svoje ponude u roku njene valjanosti, odbijanja potpisivanja ugovora o kupoprodaji ili nedostavljanja jamstva za uredno ispunjenje ugovora o kupoprodaji na javnoj dražbi, uz naznaku o načinu polaganja i iznosu jamstva

15. odredbu da je ponuditelj čija ponuda bude odabrana kao najpovoljnija u postupku prodaje na javnoj dražbi obvezan položiti jamstvo za uredno ispunjenje ugovora o kupoprodaji na javnoj dražbi, za slučaj povrede ugovornih obveza

16. priopćenje da se isprave koje se odnose na predmet prodaje mogu dobiti na uvid i pregledati kod ovlaštenog tijela koje vodi postupak prodaje na javnoj dražbi

17. obavijest založnim ovlaštenicima iz članka 17. stavka 1. ovoga Pravilnika te ostalim vjerovnicima čija prava nisu upisana u upisnik brodova, da će ovlašteno tijelo koje vodi postupak javne dražbe mogući višak kupovnine na javnoj dražbi, koji preostane nakon namirenja troška upravnog postupka, troška javne dražbe, troškova mjera uklanjanja pomorskog objekta odnosno mjera lociranja, označavanja i uklanjanja podrtine ili potonule stvari, položiti u sudski depozit nadležnog suda, u svrhu namirenja njihovih tražbina u sudskom postupku

18. obavijest o mogućnosti da svaka osoba koja na predmetu prodaje ima kakvo pravo ili teret, pristupi sklapanju nagodbe iz članka 18. ovoga Pravilnika najkasnije do dana održavanja javne dražbe, s upozorenjem da nagodbu neće moći ostvariti nakon zaključenja javne dražbe

19. priopćenje da će se osobi koja na predmetu prodaje ima kakvo pravo ili teret, dostavljati obavijesti o daljnjem tijeku postupka samo ako boravi u Republici Hrvatskoj ili ako u Republici Hrvatskoj ima svog opunomoćenika, odnosno opunomoćenika za primanje pismena

20. priopćenje da će se prodaja izvršiti i uklanjanje povjeriti onom ponuditelju na javnoj dražbi, koji istakne najpovoljniju ponudu za kupnju i uklanjanje predmeta prodaje

21. odredbu o tome koja će se ponuda na javnoj dražbi smatrati najpovoljnijom

22. odredbe o roku u kojemu je najpovoljniji ponuditelj:

– dužan uplatiti razliku između kupovnine i cijene uklanjanja ako će postignuta kupovnina na javnoj dražbi biti viša od postignute cijene uklanjanja

– dužan položiti jamstvo za uredno ispunjenje obveza iz ugovora o kupoprodaji

23. naznaku vremena kad rizici uklanjanja prelaze na najpovoljnijeg ponuditelja

24. posebne uvjete koje najpovoljniji ponuditelj mora ispunjavati da bi mogao izvršiti uklanjanje

25. uvjete pod kojima će ovlašteno tijelo koje vodi postupak prodaje na javnoj dražbi donijeti odluku o uskrati prihvata najpovoljnije ponude.

Jamstvo za ozbiljnost ponude

Članak 22.

(1) Na usmenoj javnoj dražbi mogu sudjelovati samo osobe koje prethodno ovlaštenom tijelu koje vodi postupak prodaje na javnoj dražbi polože jamstvo za ozbiljnost ponude.

(2) Ako ovlašteno tijelo koje vodi postupak prodaje na javnoj dražbi ne odredi drugačije, jamstvo koje ponuditelji moraju položiti prije održavanja javne dražbe, u pravilu se utvrđuje u apsolutnom iznosu, najviše u visini 5% procijenjene vrijednosti troškova uklanjanja.

(3) Jamstvo se polaže u gotovom novcu, u obliku bankarske garancije ili jamčevnog pisma osiguratelja koji su raspoloživi u korist ovlaštenog tijela koje vodi postupak prodaje na javnoj dražbi i slobodno prenosivi, u skladu s dražbenim uvjetima koje određuje ovlašteno tijelo koje vodi postupak prodaje na javnoj dražbi.

(4) O vrsti jamstva i njegovoj prihvatljivosti odlučuje ovlašteno tijelo koje vodi postupak prodaje na javnoj dražbi radi uklanjanja.

(5) Od polaganja jamstva, kao ponuditelji, oslobođeni su založni ovlaštenici iz članka 17. stavka 1. ovoga Pravilnika, ako njihove tražbine dosežu svotu jamstva i ako bi se, s obzirom na njihov red prvenstva i procijenjenu vrijednost predmeta prodaje, svote njihovih tražbina mogle namiriti iz novčanog iznosa ostvarenog njegovom prodajom, koji bi mogao preostati nakon namirenja troškova uklanjanja.

(6) Od polaganja jamstva, kao ponuditelji, oslobođeni su Republika Hrvatska, jedinice lokalne i područne (regionalne) samouprave i njihova tijela te pravne osobe u njihovom većinskom vlasništvu.

Postupanje s jamstvom za ozbiljnost ponude

Članak 23.

(1) Jamstvo za ozbiljnost ponude koje je dao ponuditelj čija je ponuda prihvaćena, ostaje kod ovlaštenog tijela koje vodi postupak prodaje na javnoj dražbi sve dok ponuditelj ne udovolji svim obvezama prema dražbenim uvjetima ili dok tijelo koje vodi postupak ne donese odluku o uskrati prihvata najpovoljnije ponude.

(2) Ostalim ponuditeljima vratit će se položena jamstva u razumnom roku nakon zaključenja javne dražbe.

(3) Jamstvo najpovoljnijeg ponuditelja služi kao zalog za sve tražbine prema njemu koje nastanu u postupku prodaje na javnoj dražbi radi uklanjanja.

(4) Ako ponuditelj čija je ponuda utvrđena kao najpovoljnija naknadno odustane od svoje ponude ili ne ispuni svoje obveze u skladu s dražbenim uvjetima i rokovima, gubi pravo na povrat jamstva za ozbiljnost ponude.

(5) Jamstvo ponuditelja iz stavka 4. ovoga članka, koristit će se za namirenje troškova ponovljene javne dražbe te naknadu razlike između iznosa njegove ponude i postignute cijene na ponovljenoj dražbi, ako je na ponovljenoj dražbi postignuta cijena manja od iznosa njegove ponude.

Jamstvo za uredno ispunjenje ugovora o
 kupoprodaji na javnoj dražbi

Članak 24.

(1) Ponuditelj čija je ponuda odabrana kao najpovoljnija dužan je ovlaštenom tijelu koje vodi postupak prodaje na javnoj dražbi položiti jamstvo za uredno ispunjenje ugovora o kupoprodaji.

(2) Visinu jamstva iz stavka 1. ovoga članka određuje ovlašteno tijelo koje vodi postupak prodaje na javnoj dražbi uzimajući u obzir sve okolnosti konkretnog slučaja, a osobito štetu koja bi za ovlašteno tijelo mogla nastati uslijed neurednog ispunjenja ugovora o kupoprodaji.

(3) Jamstvo se polaže u gotovom novcu, u formi bankarske garancije ili jamčevnog pisma osiguratelja koji su raspoloživi u korist ovlaštenog tijela koje vodi postupak prodaje na javnoj dražbi i slobodno prenosivi, u skladu s dražbenim uvjetima koje određuje ovlašteno tijelo koje vodi postupak prodaje na javnoj dražbi.

(4) O vrsti jamstva i njenoj prihvatljivosti odlučuje ovlašteno tijelo koje vodi postupak prodaje na javnoj dražbi.

(5) Jamstvo se vraća ponuditelju nakon potpunog ispunjenja ugovora o kupoprodaji i pod uvjetima utvrđenim tim ugovorom.

Prva javna dražba

Članak 25.

(1) Na prvoj javnoj dražbi predmet uklanjanja ne može se prodati ispod jedne polovine procijenjene vrijednosti.

(2) Ako se predmet uklanjanja ne proda na prvoj javnoj dražbi, ovlašteno tijelo koje vodi postupak prodaje na javnoj dražbi odredit će datum održavanja druge javne dražbe.

(3) Od prve do druge javne dražbe mora proteći najmanje 15 dana.

Druga javna dražba

Članak 26.

(1) Na drugoj javnoj dražbi predmet uklanjanja može se prodati ispod jedne polovine procijenjene vrijednosti, ali ne ispod jedne trećine te vrijednosti.

(2) Ako se predmet prodaje ne proda ni na drugoj javnoj dražbi, tijelo koje vodi postupak će odrediti datum održavanja treće javne dražbe.

(3) Od druge do treće javne dražbe mora proteći najmanje 15 dana.

Treća javna dražba

Članak 27.

(1) Na trećoj javnoj dražbi predmet prodaje može se prodati ispod jedne trećine procijenjene vrijednosti.

(2) Ako se predmet prodaje ne proda ni na trećoj javnoj dražbi, tijelo koje vodi postupak će obustaviti postupak prodaje na javnoj dražbi radi uklanjanja o čemu će izvijestiti nadležnu lučku kapetaniju po čijem nalogu se provodi obvezno uklanjanje.

Provedba javne dražbe

Članak 28.

(1) Dražba na kojoj se prodaje predmet uklanjanja je javna i usmena, a održava se u pravilu u službenim prostorijama ovlaštenog tijela koje vodi postupak prodaje na javnoj dražbi.

(2) Dražbu vodi odgovorna osoba u ovlaštenom tijelu koje provodi postupak prodaje na javnoj dražbi ili osoba koju odgovorna osoba na to pisanim putem ovlasti.

Zapisnik o tijeku javne dražbe

Članak 29.

(1) O tijeku javne dražbe vodi se zapisnik.

(2) U zapisnik se upisuje naziv tijela koje provodi postupak prodaje na javnoj dražbi radi uklanjanja, mjesto gdje se radnje obavljaju, datum i sat kad se obavljaju, naziv nadležne lučke kapetanije i naznaka njezina rješenja o uklanjanju na temelju kojega se provodi postupak prodaje na javnoj dražbi, osobna imena osobe koja vodi postupak i svih nazočnih stranaka i osoba ovlaštenih za njihovo zastupanje, opis tijeka i sadržaja provedenih radnji i danih izjava te isprava koje su korištene.

(3) Po zaključenju javne dražbe zapisnik će se pročitati nazočnim osobama koje su sudjelovale u postupku prodaje na javnoj dražbi uz napomenu na kraju zapisnika da je zapisnik pročitan i da nisu stavljene primjedbe ili će se, ako su primjedbe stavljene, ukratko navesti njihov sadržaj.

(4) Zapisnik će potpisati osoba koja je vodila postupak javne dražbe i zapisničar ako ga je bilo, dok osobe koje su dale izjave tijekom javne dražbe potpisuju zapisnik neposredno iza svake svoje izjave te na kraju svake stranice na kojima se njihova izjava nalazi.

(5) U potpisanom i zaključenom zapisniku ne smije se ništa dodavati ni mijenjati već se dopuna u već zaključeni zapisnik unosi kao dodatak zapisniku koji potpisuje osoba koja je vodila postupak javne dražbe i osoba na čiji je prijedlog unesena dopuna.

(6) Ako koja od nazočnih osoba odbije potpisati zapisnik ili napusti mjesto održavanja javne dražbe prije zaključenja zapisnika, to će se navesti u zapisniku kao i razlozi zbog kojih je potpis uskraćen.

(7) Zapisnik je dokaz o tijeku i sadržaju postupka prodaje na javnoj dražbi radi uklanjanja i danih izjava, osim onih dijelova zapisnika na koje je stavljena primjedba da nisu pravilno sastavljeni.

(8) Po zaključenju javne dražbe svim osobama koje su sudjelovale u javnoj raspravi na kojoj se provela javna dražba predaje se ovjereni prijepis zapisnika.

Broj ponuditelja potrebnih za održavanje javne dražbe

Članak 30.

Javna dražba održat će se i kada na dražbi sudjeluje samo jedan ponuditelj.

Sposobnost za sudjelovanje u javnoj dražbi

Članak 31.

(1) Nakon što utvrdi da nema smetnji za održavanje javne dražbe, voditelj postupka će iznijeti dražbene uvjete, utvrditi sposobnost ponuditelja za sudjelovanje u javnoj dražbi, kao i postojanje drugih okolnosti koje su značajne za provođenje javne dražbe.

(2) Smatra se da je ponuditelj sposoban za sudjelovanje u javnoj dražbi, ako je prethodno položio jamstvo za ozbiljnost ponude i ako je na dražbi prisutan osobno ili putem zastupnika.

(3) Zastupnici ponuditelja moraju dokazati svoje ovlaštenje za zastupanje, javnom ispravom ili javno ovjerenom punomoći.

Vezanost ponuditelja za svoju ponudu

Članak 32.

Ponuditelj je vezan za svoju ponudu sve dok se ne stavi povoljnija ponuda.

Stavljanje ponuda

Članak 33.

(1) Voditelj postupka pozvat će prisutne ponuditelje da stavljaju ponude tek nakon što protekne pola sata od vremena koje je određeno za početak javne dražbe.

(2) Ponude se stavljaju tako da ponuditelj prvo istakne kupovninu, a potom i cijenu uklanjanja.

(3) Usmena javna dražba nastavit će se sve dok se stavljaju povoljnije ponude.

(4) Ako to traži koji ponuditelj, voditelj postupka može, radi stavljanja povoljnije ponude, dopustiti kratak rok za razmišljanje.

(5) Usmena javna dražba zaključit će se ako ni poslije drugog poziva, u roku od pet minuta, nije stavljena povoljnija ponuda, o čemu će voditelj postupka osobito upozoriti prisutne ponuditelje.

(6) Prije zaključenja javne dražbe voditelj postupka će još jednom objaviti posljednju ponudu, a zatim će proglasiti da je javna dražba zaključena.

Prigovori na zaključenu dražbu

Članak 34.

(1) Kad voditelj postupka objavi da je javna dražba zaključena, pozvat će prisutne da odmah izjave svoje prigovore na zapisnik, ako ih imaju.

(2) Prigovore na zaključenu javnu dražbu mogu izjaviti samo osobe prisutne na javnoj dražbi u svojstvu ponuditelja, vlasnika predmeta uklanjanja, založnih ovlaštenika iz članka 17. stavka 1. ovoga Pravilnika te založnih ovlaštenika koji su svoja založna prava ili terete prijavili ovlaštenom tijelu koje vodi postupak prodaje na javnoj dražbi u roku iz članka 21. stavka 1. točke 2. ovoga Pravilnika.

(3) Prigovori se mogu izjaviti samo zbog sljedećih razloga:

1. da je u upravnom sporu iz članka 171. stavka 10., članka 840.n, stavka 11. odnosno članka 840.s stavka 9. Pomorskog zakonika pravomoćno poništeno ili oglašeno ništavim rješenje lučke kapetanije na temelju kojeg je pokrenut postupak prodaje na javnoj dražbi radi uklanjanja

2. da je sklopljena nagodba iz članka 18. ovoga Pravilnika, a postupak prodaje na javnoj dražbi radi uklanjanja nije obustavljen

3. da je od dana prve objave oglasa do dana održavanja prve javne dražbe proteklo manje od 15 dana

4. da oglas o javnoj dražbi nije bio pravilno sastavljen ili objavljen

5. da je postupak prodaje na javnoj dražbi nastavljen nakon što je donesena odluka o obustavi postupka

6. da najpovoljnija ponuda, ili uvjeti uz koje je stavljena, nisu u skladu s utvrđenim dražbenim uvjetima ili odredbama ovoga Pravilnika, ili

7. da najpovoljniji ponuditelj, odnosno njegov zastupnik nisu bili sposobni za sudjelovanje u javnoj dražbi.

Odluke po izjavljenim prigovorima

Članak 35.

(1) O izjavljenim prigovorima ovlašteno tijelo koje vodi postupak prodaje na javnoj dražbi može odlučiti odmah nakon što je dražba zaključena ili o njima može odlučiti naknadno, u odluci o odabiru najpovoljnije ponude.

(2) Ako ovlašteno tijelo koje vodi postupak prodaje na javnoj dražbi ocijeni da je koji od izjavljenih prigovora osnovan donijet će odluku o uskrati prihvata najpovoljnije ponude, u protivnom će utvrditi najpovoljniju ponudu, a izjavljene prigovore odbiti kao neosnovane.

(3) Odluke odnosno utvrđenja iz stavka 2. ovoga članka, evidentirat će se u zapisniku u skladu s člankom 29. ovoga Pravilnika.

Odluka o odabiru najpovoljnije ponude

Članak 36.

(1) Ako su ispunjeni ovim Pravilnikom predviđeni uvjeti za donošenje odluke o odabiru najpovoljnije ponude, ovlašteno tijelo koje vodi postupak prodaje na javnoj dražbi dužno je tu odluku donijeti u roku od tri radna dana od dana zaključenja javne dražbe.

(2) Odluka iz stavka 1. ovoga članka mora sadržavati:

1. podatke o javnoj dražbi i predmetu prodaje

2. iznos najpovoljnije ponude i njenog ponuditelja

3. rok u kojem je najpovoljniji ponuditelj dužan ispuniti svoje obveze u cijelosti, u skladu s dražbenim uvjetima, a osobito rok u kojem je dužan uplatiti razliku kupovnine, ako je takva razlika preostala s obzirom na postignutu kupovninu i cijenu uklanjanja, kao i rok polaganja jamstva za uredno ispunjenje ugovora o kupoprodaji na javnoj dražbi

4. upozorenje najpovoljnijem ponuditelju da će mu se uskratiti prihvat ponude, a položeno jamstvo za ozbiljnost ponude zadržati i naplatiti, ako u ostavljenom roku u cijelosti ne ispuni svoje obveze u skladu s dražbenim uvjetima

5. naznaku izjavljenih prigovora ili naznaku o tome da ih nije bilo

6. obrazloženje razloga odbačaja odnosno odbijanja izjavljenih prigovora.

(3) Pisani otpravak odluke o odabiru najpovoljnije ponude dostavit će se u istom roku utvrđenom u stavku 1. ovoga članka svim osobama koje su u svojstvu ponuditelja sudjelovale na toj javnoj dražbi, vlasniku, založnim ovlaštenicima iz članka 17. stavka 1. ovoga Pravilnika, odnosno njihovim zastupnicima, založnim ovlaštenicima koji su svoja založna prava ili terete prijavili ovlaštenom tijelu koje vodi postupak prodaje na javnoj dražbi u roku iz članka 21. stavka 1. točke 2. te nadležnoj kapetaniji po čijem nalogu se provodi obvezno uklanjanje.

(4) Dostava iz stavka 3. ovoga članka, obavit će se u skladu s člankom 17. stavkom 3. ovoga Pravilnika.

(5) Odluka o odabiru najpovoljnije ponude zabilježit će se i u upisniku brodova ako je predmet uklanjanja upisan u takav upisnik u Republici Hrvatskoj, a posljedica te zabilježbe jest da kasniji upisi stvaraju prava protiv dosadašnjeg vlasnika samo ako ugovor o kupoprodaji predmeta uklanjanja sklopljen u postupku prodaje na javnoj dražbi bude raskinut ili poništen.

Odluka o uskrati

Članak 37.

(1) Odlukom o uskrati ovlašteno tijelo koje vodi postupak prodaje na javnoj dražbi uskratit će prihvat ponude najpovoljnijeg ponuditelja, o čemu će sastaviti poseban pisani dokument u kojem će obrazložiti razloge te uskrate.

(2) Odluka o uskrati donijet će se ako postoji koji od razloga iz članka 34. stavka 3. ovoga Pravilnika ili ako postoji koji drugi razlog propisan zakonom ili ovim Pravilnikom, koji priječi prihvat najpovoljnije ponude.

(3) Odluka o uskrati obvezno će se donijeti ako najpovoljniji ponuditelj odustane od svoje ponude, ne potpiše ugovor o kupoprodaji na javnoj dražbi ili ne ispuni svoje obveze u skladu s dražbenim uvjetima i rokovima, osobito ako ne položi jamstvo za uredno ispunjenje ugovora o kupoprodaji na javnoj dražbi ili ne uplati kupovninu.

(4) Ako donese odluku o uskrati iz razloga navedenih u članku 34. stavku 3. točki 1. ili 2., ovlašteno tijelo koje vodi postupak prodaje na javnoj dražbi obustavit će taj postupak.

(5) Pisani otpravak odluke o uskrati dostavit će se svim osobama koje su u svojstvu ponuditelja sudjelovale na javnoj dražbi, vlasniku, založnim ovlaštenicima iz članka 17. stavka 1. ovoga Pravilnika odnosno njihovim zastupnicima, založnim ovlaštenicima koji su svoja založna prava ili terete prijavili ovlaštenom tijelu koje vodi postupak prodaje na javnoj dražbi u roku iz članka 21. stavka 1. točke 2. te nadležnoj lučkoj kapetaniji po čijem nalogu se provodi uklanjanje.

(6) Dostava iz stavka 5. ovoga članka, obavit će se u skladu s člankom 17. stavkom 3. ovoga Pravilnika.

Ugovor o kupoprodaji

Članak 38.

(1) Kada je kupovnina postignuta na javnoj dražbi viša od postignute cijene uklanjanja, sklapanju ugovora o kupoprodaji pristupa se po isteku 2 dana od dana kada je najpovoljniji ponuditelj uplatio razliku kupovnine.

(2) Kada razlika kupovnine navedena u stavku 1. ovoga članka ne postoji, sklapanju ugovora o kupoprodaji pristupa se po isteku 2 dana od dana kada je donesena odluka o odabiru najpovoljnije ponude.

(3) Ugovor o kupoprodaji se sklapa u pisanom obliku, a potpisuju ga ovlašteno tijelo koje je provelo postupak prodaje predmeta uklanjanja kao prodavatelj i najpovoljniji ponuditelj kao kupac.

(4) U ime ovlaštenog tijela koje je provelo postupak prodaje iz stavka 1. ovoga članka ugovor o kupoprodaji potpisuje osoba ovlaštena za zastupanje toga tijela.

(5) Ugovor o kupoprodaji mora biti sastavljen u formi javnobilježničkog akta.

(6) Predmet uklanjanja prodaje se u zatečenom stanju.

(7) Potpisani ugovor o kupoprodaji predmeta uklanjanja ima snagu ovršne isprave.

Ugovor o kupoprodaji predmeta uklanjanja

Članak 39.

(1) Ugovor o kupoprodaji predmeta uklanjanja osobito će sadržavati:

1. podatke o ovlaštenom tijelu koje je provelo postupak prodaje radi uklanjanja

2. podatke o kupcu

3. podatke o predmetu prodaje

4. podatke o prethodnom vlasniku

5. podatke o održavanju javne dražbe i najpovoljnijoj ponudi

6. podatke o iznosu razlike kupovnine, ako je takva razlika preostala s obzirom na postignutu kupovninu i postignutu cijenu uklanjanja na javnoj dražbi

7. naznaku da je predmet prodaje prodan na javnoj dražbi primjenom članka 171. stavka 8., 9. odnosno 11. Pomorskog zakonika, a ako je predmet prodaje podrtina ili potonula stvar, tada primjenom članka 840.n stavka 6. ili 7., odnosno članka 840.s stavka 4., 5. ili 6. ili članka 840.u, stavka 3. i 4. Pomorskog zakonika

8. podatke o stvarnim pravima koja prodajom na javnoj dražbi prestaju na predmetu prodaje u skladu s člankom 236. stavkom 1. točkom 5. ili člankom 246. stavkom 1. točkom 5. Pomorskog zakonika te ih treba brisati iz upisnika brodova ako je predmet uklanjanja upisan u takav upisnik u Republici Hrvatskoj

9. odredbu da se predmet uklanjanja prodaje u zatečenom stanju po principu „viđeno – kupljeno“ te se kupac odriče prava na naknadno ulaganje prigovora po osnovi materijalnih ili pravnih nedostataka predmeta prodaje

10. uvjete i rok u kojem je kupac dužan izvršiti uklanjanje pomorskog objekta, podrtine ili potonule stvari koja je predmet uklanjanja, u skladu s dražbenim uvjetima

11. odredbu o zadržavanju položenog jamstva za uredno ispunjenje ugovora o kupoprodaji na javnoj dražbi iz članka 24. ovoga Pravilnika, sve do izvršenja uklanjanja predmeta prodaje

12. odredbu o raskidu ugovora o kupoprodaji i o odgovornosti kupca za štetu u slučaju da kupac ne ukloni predmet prodaje u ugovorenom roku ili ga ne ukloni u skladu s uvjetima prodaje ugovorenim na javnoj dražbi te o pravu naplate te štete iz jamstva za uredno ispunjenje ugovora o kupoprodaji na javnoj dražbi iz prethodne točke.

(2) Po dva potpisana primjerka ugovora o kupoprodaji predmeta uklanjanja zadržavaju ovlašteno tijelo koje je provelo postupak prodaje i kupac.

Razlozi za raskid ugovora o prodaji i odgovornost kupca

Članak 40.

(1) Ovlašteno tijelo koje je provelo postupak javne dražbe raskinut će ugovor o kupoprodaji radi uklanjanja, ako kupac u roku utvrđenom odlukom o odabiru najpovoljnije ponude i ugovorom o kupoprodaji ne izvrši uklanjanje predmeta prodaje ili ne poštuje dražbene, odnosno ugovorene uvjete.

(2) Kupac koji ne izvrši uklanjanje predmeta prodaje u navedenom roku ili ga ne ukloni u skladu s utvrđenim dražbenim, odnosno ugovorenim uvjetima, odgovara za tako prouzročenu štetu u skladu s važećim zakonskim odredbama o građanskopravnoj odgovornosti za štetu.

(3) U slučaju iz stavka 2. ovoga članka, uklanjanje po službenoj dužnosti, uključujući i ponavljanje javne dražbe, poduzimaju se na kupčev trošak i rizik, a s time povezani troškovi namiruju se iz položenog jamstva za uredno ispunjenje ugovora o kupoprodaji radi uklanjanja, uplaćene kupovnine i ostale dostupne kupčeve imovine.

Nova javna dražba

Članak 41.

(1) Ovlašteno tijelo koje vodi postupak prodaje na javnoj dražbi odredit će održavanje nove javne dražbe po odredbama ovoga Pravilnika, objavom oglasa o novoj javnoj dražbi u skladu s člankom 20. i 21. ovoga Pravilnika u sljedećim slučajevima:

1. ako je postupak prodaje na javnoj dražbi obustavljen u skladu s člankom 27. stavkom 2. ovoga Pravilnika ili

2. ako je donesena odluka o uskrati prihvata najpovoljnije ponude u skladu s člankom 37. iz razloga navedenih u članku 34. stavku 3. točki 3. ili 4. ovoga Pravilnika.

(2) Prije nego što ovlašteno tijelo koje vodi postupak prodaje na javnoj dražbi odredi održavanje nove javne dražbe u skladu sa stavkom 1. ovoga članka, nadležna lučka kapetanija može na zahtjev toga tijela rješenjem odrediti novi postupak osiguranja dokaza u skladu s člankom 14. ovoga Pravilnika.

(3) Troškovi nove javne dražbe iz stavka 1. točke 2. ovoga članka padaju na teret ovlaštenog tijela koje vodi postupak.

Ponavljanje javne dražbe

Članak 42.

(1) Ovlašteno tijelo koje vodi postupak prodaje na javnoj dražbi u slučajevima navedenim pod točkama 1. – 5. ovoga stavka ponovit će javnu dražbu prema istim dražbenim uvjetima koji su vrijedili u trenutku održavanja javne dražbe koja se ponavlja:

1. ako je donesena odluka o uskrati prihvata najpovoljnije ponude u skladu s člankom 37. iz razloga navedenih u članku 34. stavak 3. točki 6. ili 7. ovoga Pravilnika

2. ako je donesena odluka o uskrati prihvata najpovoljnije ponude u skladu s člankom 37. stavkom 3. ovoga Pravilnika

3. ako predmet prodaje na javnoj dražbi nije uklonjen u skladu s uvjetima i rokovima iz nagodbe sklopljene u skladu s člankom 18. ovoga Pravilnika

4. ako je došlo do raskida ugovora o kupoprodaji na javnoj dražbi u skladu s člankom 40. ovoga Pravilnika ili je ugovor poništen u skladu s važećim zakonskim odredbama obveznog prava

5. u drugim slučajevima kada je donesena odluka o uskrati najpovoljnije ponude u skladu s člankom 37. ovoga Pravilnika, osim u slučaju iz članka 41. stavka 1. točke 2. ovoga Pravilnika, pod uvjetom da razlozi uskrate nisu takvi da priječe nastavak postupka prodaje na javnoj dražbi ili ga ne čine nedopustivim.

(2) Na ponovljenoj javnoj dražbi mogu sudjelovati samo ponuditelji koji su imali sposobnost sudjelovanja na javnoj dražbi u trenutku održavanja javne dražbe koja se ponavlja, pod uvjetom da imaju tu sposobnost i u trenutku ponovljene javne dražbe u skladu s člankom 31. ovoga Pravilnika.

(3) Na ponovljenoj javnoj dražbi ne može sudjelovati ponuditelj kojemu je uskraćen prihvat ponude kako je predviđeno u stavku 1. točki 1. ili 2. ovoga članka, osoba koja nije ispunila svoje obveze iz nagodbe kako je predviđeno u stavku 1. točki 3. ovoga članka ni kupac iz raskinutog ili poništenog ugovora o kupoprodaji na javnoj dražbi kako je predviđeno u stavku 1. točki 4. ovoga članka.

(4) O ponavljanju javne dražbe nije potrebno objavljivati oglas, a postupak se vraća u stadij iz članka 25., 26, ili 27. ovoga Pravilnika u kojemu je bio:

1. kada je donesena odluka o uskrati prihvata najpovoljnije ponude, u slučajevima iz stavka 1. točaka 1., 2. ili 5. ovoga članka

2. kada je sklopljena nagodba iz članka 18. ovoga Pravilnika, u slučaju iz stavka 1. točke 3. ovoga članka, odnosno

3. kada je prvi puta donesena odluka o odabiru najpovoljnije ponude.

(5) Ako se javna dražba ponavlja iz razloga navedenih u stavku 1. točki 1., 2., 3. ili 4. ovoga članka, troškovi ponovne prodaje, moguća razlika u cijeni, ako je na ponovljenoj javnoj dražbi postignuta niža kupovnina, te svaka šteta prouzročena navedenim razlozima, naknađuju se iz odgovarajućeg položenog jamstva iz članka 18., 22., 23. odnosno 24. ovoga Pravilnika.

Polaganje u sudski depozit

Članak 43.

(1) Ako se na javnoj dražbi postigne kupovnina koja premašuje ukupan iznos troškova uklanjanja pomorskog objekta, odnosno troškova lociranja, označavanja i uklanjanja podrtine ili potonule stvari, uključujući i troškove upravnog postupka i postupka provođenja javne dražbe, ovlašteno tijelo koje vodi postupak prodaje na javnoj dražbi položit će ostvarenu razliku u sudski depozit nadležnog suda.

(2) Iz depozita iz stavka 1. ovoga članka mogu se u posebnom sudskom postupku namirivati tražbine založnih ovlaštenika iz članka 17. stavka 1. ovoga Pravilnika te ostalih vjerovnika čija prava nisu upisana u upisnik brodova.

GLAVA V.
 PRIJELAZNE I ZAVRŠNE ODREDBE

Postupci u tijeku

Članak 44.

Odredbe ovoga Pravilnika primjenjuju se i na postupke uklanjanja pomorskog objekta, podrtine ili potonule stvari koji nisu pravomoćno dovršeni do dana stupanja na snagu ovoga Pravilnika.

Stupanje na snagu

Članak 45.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/16-02/74
 Urbroj: 530-04-2-25-19
 Zagreb, 4. ožujka 2025.

Ministar
 Oleg Butković, v. r.